韓信
作者：黄庭堅
朝代：宋

paragraphs: 韓生高才跨一世，劉項存亡翻手耳。
終然不忍負沛公，頗似從容得天意。
成臯日夜望救兵，取齊自重身已輕。
躡足封王能早寤，豈恨淮陰食千戶。
雖知天下有所歸，獨憐身與噲等齊。
蒯通狂說不足撼，陳豨孺子胡能爲。
予嘗貰酒淮陰市，韓信廟前木十圍。
千年事與浮雲去，想見留侯决是非。
丈夫出身佐明主，用舍行藏可自知。
功名邂逅軒天地，萬事當觀失意時。